b'\n_START_ARTICLE_\nAdrian Mutu\n_START_SECTION_\nFC Arge\xc8\x99 Pite\xc8\x99ti (1996-1998)\n_START_PARAGRAPH_\nAdrian Mutu \xc8\x99i-a \xc3\xaenceput cariera profesionist\xc4\x83 de fotbalist la FC Arge\xc8\x99 Pite\xc8\x99ti, unde a marcat 11 goluri \xc3\xaen 41 de jocuri, p\xc3\xa2n\xc4\x83 a fost v\xc3\xa2ndut pentru 600.000 \xe2\x82\xac (760.000$) la Dinamo Bucure\xc8\x99ti.\n_START_SECTION_\nDinamo Bucure\xc8\x99ti (1998-1999)\n_START_PARAGRAPH_\nPerfoman\xc8\x9bele imense ale lui Mutu au \xc3\xaenceput s\xc4\x83 se vad\xc4\x83 cu ajungerea la Dinamo. A \xc3\xaenscris 26 goluri \xc3\xaen 18 de jocuri, av\xc3\xa2nd un rol foarte important la c\xc3\xa2\xc8\x99tigarea campionatului \xc8\x99i a cupei Rom\xc3\xa2niei de c\xc4\x83tre Dinamo, dar \xc3\xaen retur, a fost transferat la Inter.\n_START_SECTION_\nInter Milano (1999-2000)\n_START_PARAGRAPH_\nDup\xc4\x83 ce a fost transferat la Inter, pentru 1.200.000 \xe2\x82\xac (1.500.000$), Mutu n-a reu\xc8\x99it s\xc4\x83 se impun\xc4\x83 \xc3\xaen Serie A, unde a jucat doar 10 meciuri \xc8\x99i n-a marcat deloc. \xc3\x8ens\xc4\x83 \xc3\xaen Cupa Italiei a jucat 4 meciuri, marc\xc3\xa2nd 2 goluri. Apoi a fost transferat la Hellas Verona pentru 4.000.000 \xe2\x82\xac (5.100.000$).\n_START_SECTION_\nHellas Verona (2000-2002)\n_START_PARAGRAPH_\n\xc3\x8en 2000, Adrian Mutu a fost transferat la Hellas Verona \xc3\xaen tranzac\xc8\x9bie de co-proprietate, contra sumei de 7.500 milioane de lire (\xe2\x82\xac3.873.427). \xc3\x8en iunie 2001, Hellas Verona l-a cump\xc4\x83rat definitiv pe Mutu, pentru 5.100 milioane de lire (\xe2\x82\xac2.633.930)._NEWLINE_La Verona, Mutu a \xc3\xaemp\xc4\x83r\xc8\x9bit vestiarul cu Martin Laursen. Laursen spunea despre Mutu c\xc4\x83 \xe2\x80\x9eEra foarte dotat tehnic, \xc3\xaens\xc4\x83 nu era tot timpul profesionist\xe2\x80\x9d._NEWLINE_Pentru Verona Mutu a marcat 17 goluri \xc3\xaen 62 de meciuri, un golaveraj de care Parma a fost impresionat\xc4\x83 \xc8\x99i a pl\xc4\x83tit pentru el 10.000.000 \xe2\x82\xac (12.700.000$).\n_START_SECTION_\nParma (2002-2003)\n_START_PARAGRAPH_\n\xc3\x8en sezonul 2002\xe2\x80\x9303, Mutu a fost \xc3\xaemprumutat la Parma cu op\xc8\x9biunea de cump\xc4\x83rare definitiv\xc4\x83._NEWLINE_Sezonul lui Mutu la AC Parma a fost cel mai prolific din cariera lui \xc3\xaen Serie A. A marcat 18 goluri \xc3\xaen 31 de meciuri \xc3\xaen Serie A, ajut\xc3\xa2nd-o pe Parma s\xc4\x83 se califice \xc3\xaen Cupa UEFA. Mutu a fost considerat cel mai bun juc\xc4\x83tor al Parmei din sezonul 2002-2003, \xc3\xaenc\xc3\xa2t i s-a acordat titlul de c\xc4\x83pitan \xc3\xaen sezonul urm\xc4\x83tor. Totu\xc8\x99i, n-a ajuns c\xc4\x83pitan, fiindc\xc4\x83 a fost achizi\xc8\x9bionat de noul patron al echipei Chelsea Londra, la vremea aceea, Roman Abramovici.\n_START_SECTION_\nChelsea Londra (2003-2004)\n_START_PARAGRAPH_\n\xc3\x8en august 2003, Chelsea i-a pl\xc4\x83tit Parmei 22,5 milioane \xe2\x82\xac (cca \xc2\xa315.8 mln) pentru transferul lui Mutu, La Chelsea Mutu a debutat cu patru goluri \xc3\xaen trei meciuri, inclusiv o dubl\xc4\x83 \xc3\xaen victoria cu 4\xe2\x80\x932 asupra rivalilor londonezi Tottenham Hotspur, dar, ulterior, golurile sale \xe2\x80\x9es-au mai r\xc4\x83rit\xe2\x80\x9d spre finalul sezonului. Sosirea lui Jose Mourinho la Chelsea a adus certuri \xc3\xaentre ei, acuz\xc3\xa2ndu-se reciproc de minciuni. \xc3\x8en septembrie 2004, a fost g\xc4\x83sit pozitiv cu cocain\xc4\x83 la un test anti-dopping. A fost concediat de club \xc8\x99i suspendat 7 luni, de la data de 29 octombrie 2004 p\xc3\xa2n\xc4\x83 \xc3\xaen 18 mai 2005, \xc8\x99i amendat cu 20.000 \xc2\xa3 de c\xc4\x83tre Federa\xc8\x9bia Englez\xc4\x83 de Fotbal. Clubul englez sus\xc8\x9bine c\xc4\x83, prin comportamentul s\xc4\x83u, Adrian Mutu a provocat grup\xc4\x83rii o pierdere de 13 milioane de lire sterline. Mutu a fost iertat de c\xc4\x83tre Roman Abramovici \xc8\x99i nu a mai fost nevoit s\xc4\x83 pl\xc4\x83teasc\xc4\x83 dauna.\n_START_SECTION_\nJuventus Torino (2005-2006)\n_START_PARAGRAPH_\nPe 12 ianuarie 2005, Mutu a semnat un contract pe 5 ani cu gruparea italian\xc4\x83, Juventus Torino, c\xc3\xa2nd \xc3\xaenc\xc4\x83 era suspendat, neput\xc3\xa2nd s\xc4\x83 joace \xc3\xaen primele cinci luni de contract. \xc8\x98i-a f\xc4\x83cut prima apari\xc8\x9bie pentru Juventus \xc3\xaen minutul 57, la ultimul meci de campionat al lui Juve, 4-2 cu Cagliari Calcio, pe 29 mai 2005. Din sezonul 2005-2006, a \xc3\xaenceput ca rezerv\xc4\x83, dar perfoman\xc8\x9bele sale (7 goluri \xc3\xaen 20 meciuri cu Juventus \xc8\x99i 5 goluri \xc3\xaen 5 meciuri cu Rom\xc3\xa2nia) l-au propulsat spre primul 11. Clubul Juventus a fost \xc3\xaens\xc4\x83 retrogradat \xc3\xaen 2006 din cauza scandalului Calciopoli \xc8\x99i, ca \xc8\x99i mul\xc8\x9bi dintre juc\xc4\x83torii clubului torinez, Mutu a plecat de la club.\n_START_SECTION_\nFiorentina (2006-2011)\n_START_PARAGRAPH_\nLa 8 iulie 2006, echipa din Floren\xc8\x9ba a anun\xc8\x9bat c\xc4\x83 a semnat contractul cu Mutu, pentru suma de 8.000.000 \xe2\x82\xac. \xc3\x8en 17 meciuri a marcat 10 goluri \xc8\x99i este pe locul trei al clasamentului de golgeteri \xc3\xaen Serie A, dup\xc4\x83 Totti \xc8\x99i Spines._NEWLINE_Este ales cel mai bun juc\xc4\x83tor din Serie A \xc3\xaen sezonul 2006/2007 \xc8\x99i prime\xc8\x99te oferte de la Real Madrid \xc8\x99i alte mari echipe. Cu toate acestea, decide s\xc4\x83 r\xc4\x83m\xc3\xa2n\xc4\x83 la gruparea "Viola"._NEWLINE_\xc3\x8en sezonul 2007/2008 reu\xc8\x99este s\xc4\x83 fie cel mai prolific atacant rom\xc3\xa2n \xc3\xaenscriind 17 goluri. Devine cel mai bun stranier din Serie A._NEWLINE_Pe data de 28 ianuarie 2010, a fost depistat pozitiv cu sibutramin\xc4\x83 la un control anti-doping, \xc8\x99i a primit o suspendare de nou\xc4\x83 luni, urm\xc3\xa2nd s\xc4\x83 poat\xc4\x83 juca din nou un meci oficial la finalul lunii octombrie._NEWLINE_Mutu se \xc3\xaentoarce \xc3\xaen fotbal dup\xc4\x83 suspendarea de nou\xc4\x83 luni, iar presa din Italia \xc3\xael anun\xc8\x9b\xc4\x83 titular pentru meciul disputat \xc3\xaempotriva Cataniei._NEWLINE_Dup\xc4\x83 scandalul cu Sinisa Mihajlovici (5 ianuarie 2011), antrenorul actual al Fiorentinei (11 ianuarie 2011) clubul italian a anun\xc8\x9bat c\xc4\x83 l-a exclus de la antrenamentele echipei pe Adrian Mutu , deoarece fotbalistul rom\xc3\xa2n nu a respectat prevederile contractului. Dup\xc4\x83 o lun\xc4\x83 a fost reprimit \xc3\xaen lot, dup\xc4\x83 ce \xc8\x99i-a \xc3\xaencheiat socotelile cu impresarii Victor \xc8\x99i Ioan Becali, care se pare c\xc4\x83 nu erau accepta\xc8\x9bi de conducerea clubului._NEWLINE_De la \xc3\xaenceputul anului 2011 au ap\xc4\x83rut zvonuri cum c\xc4\x83 Mutu s-ar putea s\xc4\x83 se despart\xc4\x83 de Fiorentina. Gra\xc8\x9bie salariului s\xc4\x83u mare de 2 milioane de euro pe sezon, \xc8\x99i \xc3\xaen urma performan\xc8\x9belor slabe din ultimul timp la echipa de club, acesta a fost pus pe lista de transferuri. Mai multe echipe \xc8\x99i-au ar\xc4\x83tat interesul de a-l cump\xc4\x83ra pe atacantul rom\xc3\xa2n, printre care Cesena \xc8\x99i Galatasaray, \xc3\xaens\xc4\x83 nici una dintre p\xc4\x83r\xc8\x9bi nu a reu\xc8\x99it s\xc4\x83 ajung\xc4\x83 la un comun acord.\n_START_SECTION_\nCesena (2011-2012)\n_START_PARAGRAPH_\nPe data de 23 iunie 2011 Mutu a semnat cu Cesena un contract pe 2 ani cu posibilitate de prelungire pe \xc3\xaenc\xc4\x83 un sezon. Salariul este estimat la suma de 1,8 milioane de euro pe an. Se pare c\xc4\x83 Fiorentina l-a cedat gratis pe Briliant. Prima declara\xc8\x9bie a lui Mutu dup\xc4\x83 transfer a fost\xc2\xa0:"Sunt fericit ca am ajuns la Cesena. \xc3\x8encep o nou\xc4\x83 aventur\xc4\x83 \xc8\x99i vreau s\xc4\x83 ajung cu Cesena \xc3\xaen Europa. \xc3\x8ei mul\xc8\x9bumesc Fiorentinei pentru cei 5 ani minuna\xc8\x9bi"._NEWLINE_Prin transferul la Cesena, Adrian Mutu a devenit al patrulea juc\xc4\x83tor din secolul XXI care joac\xc4\x83 pentru 6 cluburi diferite din Serie A, la fel ca Appiah, Makinwa \xc8\x99i Budan. Adrian Mutu a evoluat \xc3\xaen Italia la Inter Milano, Hellas Verona, AC Parma, Juventus, Fiorentina \xc8\x99i la Cesena. La Cesena a debutat \xc3\xaen meciul Cesena - Napoli scor 1-3, Mutu nu a marcat.\n_START_SECTION_\nAjaccio (2012)\n_START_PARAGRAPH_\n\xc3\x8en anul 2012, Adrian Mutu, s-a transferat ca juc\xc4\x83tor liber de contract, la echipa francez\xc4\x83 Ajaccio. A semnat un contract valabil pe trei sezoane, salariul fiind estimat la suma de 1 milion de euro. Mutu s-a declarat \xc3\xaenc\xc3\xa2ntat de noua sa echip\xc4\x83: \xe2\x80\x9eSunt foarte fericit, sper s\xc4\x83 \xc3\xaemi p\xc4\x83strez entuziasmul \xc8\x99i s\xc4\x83 reu\xc8\x99esc lucruri importante. De ce am ales s\xc4\x83 vin aici? A\xc8\x99a am sim\xc8\x9bit, am ales cu inima\xe2\x80\x9d._NEWLINE_Meciul de debut al atacantului a avut loc pe 16 septembrie 2012, \xc3\xaempotriva echipei Lyon. Rom\xc3\xa2nul a intrat \xc3\xaen minutul 62 al partidei, \xc3\xaens\xc4\x83 echipa sa a pierdut cu scorul de 2-0. \xc3\x8en sezonul 2012-2013, rom\xc3\xa2nul a reu\xc8\x99it s\xc4\x83 marcheze de 11 ori \xc3\xaen 24 de meciuri pentru echipa francez\xc4\x83, fiind un juc\xc4\x83tor de baz\xc4\x83 pentru gruparea sa.\n_START_SECTION_\nPetrolul Ploie\xc8\x99ti (2014)\n_START_PARAGRAPH_\nPe data de 14 ianuarie 2014 a semnat un contract pe un an \xc8\x99i jum\xc4\x83tate cu Petrolul Ploie\xc8\x99ti, dup\xc4\x83 desp\xc4\x83r\xc8\x9birea de comun acord cu forma\xc8\x9bia AC Ajaccio, la echipa ploie\xc8\x99tean\xc4\x83 fiind prezentat \xc3\xaen fa\xc8\x9ba a peste 10.000 de oameni.\n_START_SECTION_\nCariera interna\xc8\x9bional\xc4\x83\n_START_PARAGRAPH_\nDin 2000, de la meciul de debut cu Grecia, Mutu a jucat pentru Rom\xc3\xa2nia 71 de meciuri \xc8\x99i a marcat 35 goluri. Turneele interna\xc8\x9bionale la care a evoluat Mutu au fost Euro 2000 \xc8\x99i Campionatul European de Fotbal 2008, unde a marcat singurul gol al na\xc8\x9bionalei rom\xc3\xa2ne \xc3\xaen meciul contra Italiei, dar a \xc8\x99i ratat un penalty \xc3\xaen ultimele 10 minute ale aceluia\xc8\x99i meci. \xc3\x8en martie 2008 a primit Medalia \xe2\x80\x9eMeritul Sportiv\xe2\x80\x9d clasa a III-a, pentru rezultatele ob\xc8\x9binute \xc3\xaen preliminariile Campionatului European \xc8\x99i pentru calificarea la turneul final din 2008.\n_START_SECTION_\nControverse\n_START_PARAGRAPH_\n\xc3\x8en septembrie 2004, \xc3\xaenaintea partidei Rom\xc3\xa2nia-Macedonia (scor 2-1), disputat\xc4\x83 la Craiova, Mutu a plecat al\xc4\x83turi de al\xc8\x9bi coechipieri \xc3\xaentr-un bar de striptease din B\xc4\x83nie. _NEWLINE__NEWLINE_\xc3\x8en octombrie 2004, \xc3\xaen urma unui test antidoping inopinat, Adrian Mutu a fost depistat pozitiv cu cocain\xc4\x83._NEWLINE_Echipa Chelsea Londra i-a reziliat contractul pentru acest motiv, iar Federa\xc8\x9bia Englez\xc4\x83 de Fotbal l-a suspendat \xc8\x99apte luni. _NEWLINE_\xc3\x8en timpul suspend\xc4\x83rii, fotbalistul a urmat un tratament la clinica fostului interna\xc8\x9bional englez Tony Adams. _NEWLINE_\xc3\x8en ianuarie, Mutu a fost legitimat la forma\xc8\x9bia italian\xc4\x83 Juventus Torino, dar gruparea londonez\xc4\x83 a apelat la Tribunalul de Arbitraj Sportiv de la Lausanne pentru a ob\xc8\x9bine compensa\xc8\x9bii de la Mutu, consider\xc3\xa2nd c\xc4\x83 acesta a prejudiciat echipa prin comportamentul s\xc4\x83u necorespunz\xc4\x83tor. _NEWLINE_\xc3\x8en luna mai 2006, echipa na\xc8\x9bional\xc4\x83 s-a deplasat la un turneu \xc3\xaen SUA, iar Mutu l-a jignit pe secundul na\xc8\x9bionalei de atunci, \xc8\x98tefan Iovan, iar presa de atunci, a scris c\xc4\x83 a fost prins dup\xc4\x83 ora admis\xc4\x83 \xc3\xaentr-un local. Atunci Victor Pi\xc8\x9burc\xc4\x83 antrenorul echipei a declarat c\xc4\x83 \xc3\xael va suspenda, dar \xc3\xaen toamn\xc4\x83 Mutu a reap\xc4\x83rut \xc3\xaen echip\xc4\x83. Nu l-a mai convocat la amicalul din Spania, \xc3\xaentruc\xc3\xa2t fotbalistul ceruse s\xc4\x83 vin\xc4\x83 la reunire cu o zi mai t\xc3\xa2rziu pentru a se reface dup\xc4\x83 botezul fiicei sale. _NEWLINE_\xc3\x8en noaptea de 10 spre 11 octombrie 2009, imediat dup\xc4\x83 meciul pierdut de la Belgrad (0-5 cu Serbia), Mutu a plecat din hotelul unde era cazat\xc4\x83 echipa \xc8\x99i s-a dus \xc3\xaen Novisad, unde, \xc3\xaempreun\xc4\x83 cu impresarii Becali, s-a \xc3\xaent\xc3\xa2lnit cu un personaj controversat din localitate \xc8\x99i a luat parte la o petrecere. \xc3\x8enainte de meci declarase "E frustrant s\xc4\x83 fii vecin \xc3\xaen clasament cu Insulele Feroe. Nici nu \xc3\xaemi vine a crede ce am ajuns, m\xc4\x83 simt umilit, nu ru\xc8\x99inat. Nu am f\xc4\x83cut-o voit. Nu e vina lui R\xc4\x83zvan, ci doar a noastr\xc4\x83". Dup\xc4\x83 aceast\xc4\x83 partid\xc4\x83, Serbia a ob\xc8\x9binut calificarea la  Campionatul Mondial.  _NEWLINE_Selec\xc8\x9bionerul Victor Pi\xc8\x9burc\xc4\x83 a anun\xc8\x9bat miercuri sear\xc4\x83(10 august 2011), dup\xc4\x83 amicalul cu San Marino, c\xc4\x83 juc\xc4\x83torii Adrian Mutu \xc8\x99i Gabriel Tama\xc8\x99 nu vor mai fi convoca\xc8\x9bi la echipa na\xc8\x9bional\xc4\x83. Decizia lui Pi\xc8\x9burc\xc4\x83 vine dup\xc4\x83 ce cei doi juc\xc4\x83tori nu au respectat programul fixat de selec\xc8\x9bioner \xc3\xaen cantonamentul din Italia, dinaintea meciului amical cu San Marino._NEWLINE_Pentru Mutu a fost a treia oar\xc4\x83 c\xc3\xa2nd a fost exclus din na\xc8\x9bional\xc4\x83, f\xc4\x83r\xc4\x83 a se \xc8\x9bine cont de suspend\xc4\x83rile primite pentru consum de droguri, octombrie 2004\xe2\x80\x93mai 2005, \xc8\x99i dopaj cu sibutramin\xc4\x83 \xc3\xaen ianuarie\xe2\x80\x93octombrie 2010.\n_START_SECTION_\nVia\xc8\x9ba personal\xc4\x83\n_START_PARAGRAPH_\n\xc3\x8en anul 2001, Adrian Mutu s-a c\xc4\x83s\xc4\x83torit cu Alexandra Dinu, o vedet\xc4\x83 de televiziune din Rom\xc3\xa2nia, cu care are un copil, Mario. Cei doi au divor\xc8\x9bat \xc3\xaen 2003._NEWLINE_\xc3\x8en 2005, Mutu s-a c\xc4\x83s\xc4\x83torit pentru a doua oar\xc4\x83, cu modelul dominican Consuelo Matos G\xc3\xb3mez, fiind cununa\xc8\x9bi de c\xc4\x83tre Nicu Ghear\xc4\x83, personaj al lumii interlope. Au doi copii \xc3\xaempreun\xc4\x83, Adriana, n\xc4\x83scut\xc4\x83 \xc3\xaen 2006, \xc8\x99i Maya Vega, n\xc4\x83scut\xc4\x83 \xc3\xaen 2008._NEWLINE_\xc3\x8en anul 2013, Mutu a divor\xc8\x9bat de Consuelo Matos Gomez._NEWLINE_Pe 1 ianuarie 2016 Adrian Mutu s-a c\xc4\x83s\xc4\x83torit in Cuba cu Sandra Bachici._NEWLINE_Ziaristul italian Matteo Morandini a lansat \xc3\xaen anul 2009 o carte biografic\xc4\x83 despre via\xc8\x9ba lui Adrian Mutu. Cartea intitulat\xc4\x83 \xe2\x80\x9eCa nimeni altul\xe2\x80\x9d prezint\xc4\x83 via\xc8\x9ba \xc8\x99i cariera de fotbalist a lui Mutu, inclusiv perioada de la Chelsea \xc8\x99i urm\xc4\x83rile sale._NEWLINE_Din 2010, antrenorul R\xc4\x83zvan Lucescu a avut rezerve privind convocarea lui la na\xc8\x9bionala Rom\xc3\xa2niei, motiv\xc3\xa2nd aceasta prin atitudinea lui Mutu la meciul cu Serbia din preliminariile CM 2010, c\xc3\xa2nd a fost surprins consum\xc3\xa2nd b\xc4\x83uturi alcoolice \xc3\xaentr-un club de noapte din Belgrad.'